Document ID: 31997D0175

KOMISSION PÄÄTÖS,
tehty 18 päivänä joulukuuta 1996,
valvontamenetelmistä nautakarjojen virallisesti luomistaudista vapaan aseman ylläpitämiseksi tietyissä jäsenvaltioissa ja tietyillä jäsenvaltioiden alueilla (ETA:n kannalta merkityksellinen teksti) (97/175/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1), sellaisena kuin se on viimeksi muutettuna direktiivillä 95/25/EY (2), ja erityisesti sen 3 artiklan 13 kohdan,
sekä katsoo, että
liitteissä mainituissa jäsenvaltioissa ja niiden alueilla olevista nautakarjoista yli 99,8 prosenttia on direktiivin 64/432/ETY 2 artiklan e alakohdassa tarkoitetulla tavalla virallisesti vahvistettu luomistaudista vapaiksi, ja lisäksi ne ovat täyttäneet tämän tautivapaan aseman edellytykset vähintään 10 vuoden ajan; ainuttakaan brucella-tartunnasta johtunutta luomistapausta ei ole todettu ainakaan kolmeen vuoteen,
tämän virallisesti luomistaudista vapaaksi vahvistetun aseman ylläpitämiseksi on syytä määrätä valvontatoimenpiteistä, joilla varmistetaan tautivapaan aseman tehokas säilyttäminen ja jotka on mukautettu liitteissä mainittujen jäsenvaltioiden ja alueiden nautakarjojen erityiseen terveystilanteeseen,
tilanteen vakiinnuttamiseksi ja yksinkertaistamiseksi on kumottava joitakin komission aikaisempia päätöksiä, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Liitteissä I ja II tarkoitetut jäsenvaltiot ja alueet täyttävät direktiivin 64/432/ETY 3 artiklan 13 kohdassa säädetyt edellytykset, sikäli kuin vähintään 99,8 prosenttia nautakarjoista on ollut virallisesti vahvistettu direktiivin 64/432/ETY 2 artiklan e alakohdassa tarkoitetulla tavalla luomistaudista vapaaksi vähintään 10 vuoden ajan, ja ainuttakaan brucella-tartunnasta johtunutta luomistapausta ei ole todettu ainakaan kolmeen vuoteen.
2 artikla
Kaikki liitteissä I ja II tarkoitetuissa jäsenvaltioissa ja tarkoitetuilla alueilla olevat nautakarjat tunnustetaan virallisesti luomistaudista vapaiksi edellyttäen, että vähintään 3, 4 ja 5 artiklassa vahvistetut edellytykset täyttyvät jatkossakin.
3 artikla
1. Otetaan käyttöön tunnistusjärjestelmä, joka mahdollistaa alkuperäis- ja kauttakulkukarjan jäljittämisen jokaisen nautaeläimen osalta.
2. Kaikki luomistautitapaukset ja tautiepäilykset on ilmoitettava toimivaltaiselle viranomaiselle, jotka järjestävät virallisen tutkimuksen, johon kuuluu direktiivin 64/432/ETY liitteessä C vahvistetun menetelmän mukainen serologinen testi.
3. Tutkittaessa luomistapauksia, joiden epäillään johtuvan brucella-tartunnasta, on otettava tarkoituksenmukaiset näytteet mikrobiologista tutkimusta varten. Tällaisissa tapauksissa näytteenotto serologisia testejä varten olisi tehtävä viimeistään 14 päivän kuluessa luomistapauksesta parhaan tuloksen saavuttamiseksi.
4. Jos eläimen epäillään sairastavan luomistautia, eläin on asetettava tiukkaan karanteeniin, ja karjan luomistaudista virallisesti vapaa asema on jäädytettävä odotettaessa eläimen terveyttä koskevaa tulosta.
5. Jos luomistautiepäily vahvistuu joko serologisen testin tai kliinisen tai laboratoriotutkimuksen avulla, alkuperä- ja kauttakulkukarjan virallisesti luomistaudista vapaa asema on peruutettava.
4 artikla
Virallisesti luomistaudista vapaa asema on pidettävä peruttuna, kunnes:
- kaikki tartunnan saaneiksi todetut eläimet on poistettu karjasta,
- tilat ja välineet on desinfioitu,
- kaikki jäljellä olevat yli kahdentoista kuukauden ikäiset nautaeläimet ovat saaneet kielteisen tuloksen vähintään kahdessa direktiivin 64/432/ETY liitteen C mukaisesti suoritetussa virallisessa testissä, joista ensimmäinen on suoritettu aikaisintaan kuukauden kuluttua siitä, kun tartunnan saanut eläin on poistettu karjasta, ja toinen aikaisintaan kolmen kuukauden kuluttua ensimmäisestä.
5 artikla
Yksityiskohdat tartunnan saaneista karjoista samoin kuin epidemiologinen selvitys on toimitettava komissiolle viipymättä; "tartunnan saaneena karjana" pidetään alkuperäis- tai kauttakulkukarjaa, joka todetaan luomistaudin saastuttamaksi.
6 artikla
Kumotaan komission päätökset 79/838/ETY (3), 80/775/ETY (4), 94/960/EY (5) ja 95/74/EY (6).
7 artikla
Tätä päätöstä sovelletaan 1 päivästä tammikuuta 1997.
8 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä joulukuuta 1996.

Labels: 0
18
6